Malagipko pay ti panangarakupmi nga agama daytay maysa puon ti aritongtong. Daytay adda iti nagsulian ti solarmi a napuotak. Pagsinnabatenmi dagiti takiagmi ti kunami idi ngem dakkel la unay ti puon ti kayo. Natayag ken napintek. Iyar-arigko man ti kayo a kas torre kadagiti suli ti pagarian a nakaidrowing idi ti librok. Adu dagiti kappakappa a dimket kadagiti sangsangana. Naberde ken nalangto dagiti kappakappa. Narukbos met ti aritongtong. Kamang dagiti lawlawigan, alimuken ken pagaw. Nalamiis ti sirokna. Sadiay a mailinlinong daytay nuangko. Igalutko no kua ti talina iti nagrungarong a ramut.
“Umulogka met ditan, Iskuat!” inyayab met ni Tatang kaniak.
“Agalmusalkayon, Nakkong. Agmulumogka pay,” inyayug met ni Nanang nga aggagao. “’Wan metten ti kapem. Kinisnawakon a tattay ket impasangok kada abogado.”
“Nangikirogka koman a ti bagas. Kasla saanko pay ket a nananamen daytay kape itay.”
“Niy-i. Mabainak met nga agikirog a. Da met abogado ngarud.”
“Niy-ay. An’a koma’t pagbainam?” indayengdeng ni Tatang. Pinussuolanna ti platona ket rinugiannan ti nagkammet. Kinusilapak met ti agas-asuk nga innapuy ket pinattugak metten iti digo daytay inabraw a marunggay a tedda pay laeng idi malem. Adda pay met laeng dagiti naibudi a tartariptip a rupisko idi kalman. Mayaten ti kammetmi ken Tatang idi guyoden met ni Nanang ti tugaw sa met laeng limmanglang. Tapayana met ti duyogna nga ayan met laeng ti digo ti dinengdeng.
“Tanangenyo met a ti mangan,” impatigmaan ni Nanang idi kasla ulo ti ukenen ti kammetmi ken Tatang.
“Aguantaam ketdi, Iskuat, aldawen,” kinuna ni Tatang. Kinuykoyna ti innapuy iti pingganna. Timmakder. Tinurongna ti bangsal iti abay ti dapogan. Insawsawna ti imana iti planggana. Bitbitna ti tasa a naginumanna iti kape itay ket intarogna iti karamba a paginuman. Nagtikrab. “Dagasemto a siroken daytay baretan. Itarapnosmonto metten nga apan iwarwar dagitay kalding ken nuang. Sumarunokan sadiay ayan ti sagat. Irugita idiay ti manglagda ti alad.”
“Bareng no malpasmi inggana’t malem, Baket,” intaliaw ni Tatang ken Nanang. “Isarunoannakam’to iti danumen, Asiang. Kargaamto lattan ‘tay tibor.”
“Wen. Idalimanekko pay dagitoy ken warsiakto pay iti pegpeg dagitay manok. Didanto manen umanarikkiak,” insungbat ni Nanang. “Tulongankay’to’ta.”
Inbirko ni Tatang ‘tay bunengna ket rimmuaren. Nagsalaksak manen daytay salaksak ket uray la nagiiriag dagiti manok nga agkarkaraykay iti arubayan. Nagsiddukerak pay. Kasla man nakaal-aliaw ti panagsippayot ti salaksak kadaytoy balaymi ita. Nairuamakon kunak ngem kasla naidumduma ita.
******
“SAPAY gamden pay laeng ni Abogado daytoy sagat, Tang?”
“Pagdiseniona kano sadiay resthousena. No mabalin ket saanko koma nga ited. Napateg daytoy a sagat iti daytoy a solar.”
“Ania ngay met daytay kunana nga awan pay pakakitaan a kukuatayo daytoy daga?”
“Aguantaam ketdi ti aggalut. Adu la unay ti am-amadem,” imbugtak ni Tatang.
Nagulimekak ket pinapasak a sinirut ti banban a galut. Naganit-it ket napugsat la ket ngarud. Lipitenmi ti nagisla a kawayan ti darekdek a madre cacao. Tinaldiapak ni Tatang. Nabisked ken natayag. Isu la ketdi ti immalaak iti kinakarantiwayko. Uppat a pulona laeng ngem kasla naglakayen. Duapulo ket waloda ken Nanang kano idi agassawada. Makita a naritur iti talon. Impunasko ti samrak iti kakasla balatong a binukelen ti ling-etko. Tinurongko ti tibor nga ayan ti danum. Adda met sadiay ni Nanang a mangpapaid iti bagina. Pagpapaidna ti kallugongna a silag. Nangisit ni Inang ngem natundiris ti agongna a binagayan ti napino ken atiddog a linabag ti buokna. Natawidko met daytoy a galadna.
“Nang, apay nga imbaga ni abogado a saantayo kukua daytoy daga? Manipud puotko ket addatayo met ditoyen.”
Tinaliawnak ti inak ket nagsennaay. “Awan ti kasuratan iti panagtagikuatayo iti daytoy a daga. Malaksid ti surat daydi ama ni abogado a nakailanadan nga intedna daytoy kadaydi Apongmo a Lakay kas gungonana kas katalek daydi Don Bianong, nakkong.”
(Adda tuloyna)
ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn unk ilo_Latn ilo_Latn ilo_Latn ilo_Latn ilo_Latn ilo_Latn ilo_Latn ilo_Latn